b'\n_START_ARTICLE_\nDag Hammarskj\xc3\xb6ld\n_START_SECTION_\nBiografie\n_START_PARAGRAPH_\nDag Hammarskj\xc3\xb6ld s-a n\xc4\x83scut la J\xc3\xb6nk\xc3\xb6ping \xc3\xaen Suedia dar \xc8\x99i-a petrecut cea mai mare parte a copil\xc4\x83riei la Uppsala. Era al patrulea \xc8\x99i cel mai mic fiu al lui Hjalmar Hammarskj\xc3\xb6ld, prim-ministru al Suediei (1914-1917) \xc8\x99i al lui Agnes Almquist. Dag Hammarskj\xc3\xb6ld a studiat la universitatea din Uppsala de unde a ob\xc8\x9binut o licen\xc8\x9b\xc4\x83 \xc3\xaen drept \xc8\x99i un masterat \xc3\xaen economie politic\xc4\x83. Dup\xc4\x83 aceast\xc4\x83 perioad\xc4\x83 a studiilor, Hammarskj\xc3\xb6ld s-a mutat la Stockholmunde, \xc3\xaen 1933, \xc8\x99i-a sus\xc8\x9binut doctoratul la universitatea din capitala suedez\xc4\x83. \xc3\x8entre 1930 \xc8\x99i 1934 a fost numit \xc3\xaentr-o pozi\xc8\x9bie de secretar \xc3\xaentr-o comisie guvernamental\xc4\x83, \xc3\xaen anii urm\xc4\x83tori Hammarskj\xc3\xb6ld ocup\xc3\xa2nd o serie de func\xc8\x9bii importante: de la secretar \xc3\xaen Banca Suediei la sub-secretar de finan\xc8\x9be \xc8\x99i apoi pre\xc8\x99edinte al B\xc4\x83ncii Suediei (1941-1948). \xc3\x8en 1945 a fost numit consilier guvernamental pe probleme economico-financiare \xc8\x99i a coordonat o serie de planuri menite s\xc4\x83 solu\xc8\x9bioneze problemele economice din Suedia postbelic\xc4\x83. \xc3\x8en 1947 Hammarskj\xc3\xb6ld a intrat \xc3\xaen Ministerul Suedez al Afacerilor Externe iar \xc3\xaen 1949 a devenit secretar de stat pentru afaceri externe. A participat la conferin\xc8\x9ba de la Paris, conferin\xc8\x9b\xc4\x83 care a fundamentat planul Marshall. \xc3\x8en 1951 a devenit ministru f\xc4\x83r\xc4\x83 portofoliu dar de\xc8\x99i era parte a unui cabinet social-democrat el nu a devenit membru al niciunui partid. \xc3\x8en 1954 Hammarskj\xc3\xb6ld a ocupat locul tat\xc4\x83lui s\xc4\x83u din Academia Suedez\xc4\x83. Dar \xc3\xaen 1951 a devenit vice-pre\xc8\x99edinte al delega\xc8\x9biei suedeze pe l\xc3\xa2ng\xc4\x83 Adunarea General\xc4\x83 a Organiza\xc8\x9biei Na\xc8\x9biunilor Unite devenind pre\xc8\x99edinte al acestei delega\xc8\x9bii \xc3\xaen 1952.\n_START_SECTION_\nSecretar-general al ONU\n_START_PARAGRAPH_\n\xc3\x8en 1953, dup\xc4\x83 ce Trygve Lie \xc8\x99i-a dat demisia din postul de secretar-general al ONU, Consiliul de Securitate a decis s\xc4\x83-l recomande pe Dag Hammarskj\xc3\xb6ld pentru acest post, spre uimirea acestuia. A fost ales secretar-general pe 31 martie cu 10 voturi pentru dintr-un total de 11. \xc3\x8en anul 1957 Hammarskj\xc3\xb6ld a fost reales \xc3\xaen aceast\xc4\x83 func\xc8\x9bie. Hammarskj\xc3\xb6ld a reformat \xc8\x99i reorganizat secretariatul ONU, \xc3\xaencerc\xc3\xa2nd \xc3\xaen acela\xc8\x99i timp s\xc4\x83-i confere o importan\xc8\x9b\xc4\x83 mai mare. \xc3\x8en timpul mandatului s\xc4\x83u, Hammarskj\xc3\xb6ld a \xc3\xaencercat s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 rela\xc8\x9biile dintre Israel \xc8\x99i statele arabe. \xc3\x8en 1955 s-a deplasat \xc3\xaen China pentru a negocia eliberarea a 15 pilo\xc8\x9bi americani care luaser\xc4\x83 parte la r\xc4\x83zboiul din Coreea \xc8\x99i fuseser\xc4\x83 captura\xc8\x9bi de chinezi.\xc3\x8en anul urm\xc4\x83tor Hammarskj\xc3\xb6ld a contribuit \xc3\xaentr-o manier\xc4\x83 decisiv\xc4\x83 la \xc3\xaenfiin\xc8\x9barea primei misiuni de men\xc8\x9binere a p\xc4\x83cii care implica personal militar, misiunea United Nations Emergency Force (UNEF) din peninsula Sinai.\n_START_SECTION_\nMoartea\n_START_PARAGRAPH_\n\xc3\x8en anul 1960 fosta colonie belgian\xc4\x83 Congo \xc8\x99i-a declarat independen\xc8\x9ba, dar la scurt timp a intrat \xc3\xaentr-o stare de r\xc4\x83zboi civil, r\xc4\x83zboi \xc3\xaen care marile puteri (Statele Unite \xc8\x99i URSS)sprijineau frac\xc8\x9biuni opuse. ONU a intervenit \xc3\xaen conflictul din Congo cu o misiune de men\xc8\x9binere a p\xc4\x83cii, Hammarskj\xc3\xb6ld f\xc4\x83c\xc3\xa2nd 4 vizite \xc3\xaen aceast\xc4\x83 \xc8\x9bar\xc4\x83, \xc3\xaen \xc3\xaencercarea de a g\xc4\x83si o rezolvare a conflictului. Uniunea Sovietic\xc4\x83 a criticat politica ONU \xc3\xaen Congo, cer\xc3\xa2nd demisia lui Hammarskj\xc3\xb6ld \xc8\x99i \xc3\xaenlocuirea func\xc8\x9biei de secretar-general al ONU cu o troik\xc4\x83 reprezent\xc3\xa2nd statele capitaliste, comuniste \xc8\x99i nou-independente (\xc8\x99i nealiniate). Hammarskj\xc3\xb6ld a intrat \xc3\xaen conflict \xc8\x99i cu interesele economice ale unor companii miniere belgiene care controlau produc\xc8\x9bia din provincia rebel\xc4\x83 Katanga. \xc3\x8en ultima din vizitele sale \xc3\xaen Congo a \xc3\xaencercat s\xc4\x83 negocieze o \xc3\xaencetare a focului \xc3\xaentre trupele ONU \xc8\x99i for\xc8\x9bele din Katanga condus\xc4\x83 de Moise Tshombe. \xc3\x8en timp ce se deplasa \xc3\xaen noaptea de 17-18 septembrie 1961 pentru a se \xc3\xaent\xc3\xa2lni cu Moise Tshombe avionul lui s-a pr\xc4\x83bu\xc8\x99it \xc3\xaen condi\xc8\x9bii misterioase l\xc3\xa2ng\xc4\x83 Ndola, Rhodesia de Nord (acum Zambia). \xc3\x8en ciuda a numeroase specula\xc8\x9bii legate de cauzele pr\xc4\x83bu\xc8\x99irii avionului \xc8\x99i de eventualii autori ai acestui act, aceste suspiciuni nu au fost confirmate. Hammarskj\xc3\xb6ld a fost urmat \xc3\xaen func\xc8\x9bia de secretar-general al ONU de U Thant din Birmania._NEWLINE_Dag Hammarskj\xc3\xb6ld a fost laureat postum (\xc3\xaen 1961), cu Premiului Nobel pentru Pace ca recunoa\xc8\x99tere a eforturilor sale pentru promovarea p\xc4\x83cii._NEWLINE_Singura lui carte, V\xc3\xa4gm\xc3\xa4rken(Markings), a fost publicat\xc4\x83 \xc3\xaen 1963. \xc3\x8en aceast\xc4\x83 carte-jurnal, o colec\xc8\x9bie a reflec\xc8\x9biilor sale, Hammarskj\xc3\xb6ld se dovede\xc8\x99te a fi un cre\xc8\x99tin preocupat de misticism._NEWLINE_Biblioteca din cadrul sediului ONU din New York \xc3\xaei poart\xc4\x83 numele.'